CELEX: 62022CN0151
Language: el
Date: 2022-03-02 00:00:00
Title: Υπόθεση C-151/22: Αίτηση προδικαστικής αποφάσεως την οποία υπέβαλε το Raad van State (Κάτω Χώρες) στις 2 Μαρτίου 2022 — S, A, Staatssecretaris van Veiligheid en Justitie κατά United Nations High Commissioner for Refugees

30.5.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 213/28
            
         
      Αίτηση προδικαστικής αποφάσεως την οποία υπέβαλε το Raad van State (Κάτω Χώρες) στις 2 Μαρτίου 2022 — S, A, Staatssecretaris van Veiligheid en Justitie κατά United Nations High Commissioner for Refugees
      (Υπόθεση C-151/22)
      (2022/C 213/38)
      Γλώσσα διαδικασίας: η ολλανδική
      
         Αιτούν δικαστήριο
      
      Raad van State
      
         Διάδικοι στην υπόθεση της κύριας δίκης
      
      
         Εκκαλούντες: S, A, Staatssecretaris van Veiligheid en Justitie
      
         Εφεσίβλητος: United Nations High Commissioner for Refugees
      
         Προδικαστικά ερωτήματα
      
      
                  1)
               
               
                  Έχει το άρθρο 10, παράγραφος 1, στοιχείο ε', της οδηγίας 2011/95 (1) την έννοια ότι λόγο διώξεως που αφορά τις πολιτικές πεποιθήσεις μπορούν να επικαλούνται και αιτούντες οι οποίοι ισχυρίζονται απλώς ότι υποστηρίζουν και/ή εκδηλώνουν απόψεις πολιτικού περιεχομένου ενώ κανένας φορέας, υπεύθυνος για τη δίωξη, δεν τους αντιμετώπισε με καχυποψία ενόσω διέμεναν στη χώρα προελεύσεως και κατά τη διαμονή τους στη χώρα υποδοχής;
               
            
                  2)
               
               
                  Αν στο πρώτο ερώτημα δοθεί καταφατική απάντηση και, κατά συνέπεια, γίνει δεκτό ότι οι πολιτικές απόψεις μπορούν να χαρακτηριστούν ως «πολιτικές πεποιθήσεις», ποια σημασία πρέπει να αποδίδεται συνεπεία αυτού στην ένταση των εν λόγω πολιτικών απόψεων, ιδεών ή πεποιθήσεων και στο ενδιαφέρον του αλλοδαπού για πράξεις που εκκινούν εξ αυτών στο πλαίσιο εξετάσεως και αξιολογήσεως αιτήσεως ασύλου, ήτοι κατά την εξέταση του κατά πόσον είναι ρεαλιστικός ο φόβος διώξεως που επικαλείται ο αιτών;
               
            
                  3)
               
               
                  Σε περίπτωση αρνητικής απαντήσεως στο πρώτο ερώτημα, δύναται να αποτελέσει κριτήριο το κατά πόσον οι επίμαχες πολιτικές πεποιθήσεις πρέπει να είναι βαθιά εδραιωμένες και, αν όχι, ποιο κριτήριο πρέπει να ισχύσει τελικώς και πώς θα εφαρμοσθεί;
               
            
                  4)
               
               
                  Αν γίνει δεκτό ως κριτήριο το κατά πόσον οι πολιτικές πεποιθήσεις πρέπει να είναι βαθιά εδραιωμένες, μπορεί να αναμένεται από αιτούντα ο οποίος δεν αποδεικνύει ότι υποστηρίζει βαθιά εδραιωμένες πολιτικές πεποιθήσεις να αποκηρύξει τις πολιτικές απόψεις του μετά την επιστροφή στη χώρα καταγωγής του, προκειμένου να μην αντιμετωπίζεται με καχυποψία από τον φορέα που είναι υπεύθυνος για τη δίωξη;
               
            
         (1)  Οδηγία 2011/95/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με τις απαιτήσεις για την αναγνώριση των υπηκόων τρίτων χωρών ή των απάτριδων ως δικαιούχων διεθνούς προστασίας, για ένα ενιαίο καθεστώς για τους πρόσφυγες ή για τα άτομα που δικαιούνται επικουρική προστασία και για το περιεχόμενο της παρεχόμενης προστασίας (ΕΕ 2011, L 337, σ. 9).